钦定古今图书集成/明伦汇编/官常典/第612卷 > 黄香
## 钦定古今图书集成/明伦汇编/官常典/第612卷 > 黄香

按《后汉书》本传：“香字文彊，江夏安陆人也。年九岁失
母，思慕憔悴，殆不免丧，乡人称其至孝。年十二，太守
刘护闻而召之，署门下孝子，甚见爱敬。香家贫，内无
仆妾，躬执苦勤，尽心奉养。遂博学经典，究精道术，能
文章，京师号曰‘天下无双，江夏黄童’。初除郎中。元和
元年，肃宗诏香诣东观读所，未尝见书。香后告休，及”
归京师，时千乘王冠，帝会中山邸，乃诏香殿下顾谓
诸王曰：“此天下无双，江夏、黄童者也。”左右莫不改观。
后召诣安福殿言政事，拜尚书郎。数陈得失，赏赉增
加。尝独止宿台上，昼夜不离省闼。帝闻善之。永元四
年，拜左丞。功满当迁，和帝留增秩。六年，累迁尚书令。
后以为东郡太守。香上疏让曰：“臣江淮孤贱，愚蒙小
生，经学行能，无可算录。遭值太平，先人馀福，得以弱
冠，特蒙征用，连阶累任，遂极台阁。讫无纤介称，报恩
效死，诚不意悟，卒被非望，显拜近郡，尊位千里。臣闻
量能授官，则职无废事；因劳施爵，则贤愚得宜。臣香
小丑，少为诸生，典郡从政，固非所堪。诚恐蒙顽，孤忝
圣恩。又惟机密端首，至为尊要，复非臣香所当。久奉
承诏，惊惶不知所裁。臣香年在方刚，适可驱使，愿乞
馀恩，留备冗官，赐以督责小职，任之宫台，烦事以毕。
臣香蝼蚁小志，诚瞑目至，愿土灰极荣。”帝亦惜香干
用，久习旧事，复留为尚书令，增秩二千石，赐钱三十
万。是后遂管枢机，甚见亲重。而香亦祗勤物务，忧公
如家。十二年，东平清河奏妖言，“卿仲辽等所连及且
千人。”香科别据奏，全活甚众。每郡国疑罪，辄务求轻
科，爱惜人命，每存忧济。又晓习边事，均量军政，皆得
事宜。帝知其精勤，数加恩赏，疾病存问，赐医药。在位
多所荐达，宠遇甚盛，议者讥其过幸。延光元年，迁魏
郡太守。郡旧有内外园田，常与人分种，收谷岁数千
斛。香曰：“《田令》，商者不农，《王制》‘仕者不耕，《伐冰》食禄之
人，不与百姓争利’。”乃悉以赋人，课令耕种。时被水年
饥，乃分奉禄及所得赏赐班赡贫者。于是丰富之家，
各出义谷，助官禀贷，荒民获全。后坐水潦事免，数月，
卒于家。所著赋、笺、奏、书、令凡五篇。子琼，自有传。